google/wiki40b huggingface dataset:
Julius Cæsar (skuespill)

Julius Cæsar er et tragisk drama i fem akter av William Shakespeare. Det er basert på den siste delen av Julius Cæsars liv, og om de etterfølgende hendelsene. Teaterstykket er antatt å ha blitt skrevet i 1599.
Handlingen begynner med at Cæsar er hjemme i Roma og at hans fiender planlegger en sammensvergelse. De får med seg Marcus Junius Brutus, som spiller en viktig rolle i handlingen. Skuespillet skildrer flere samtaler mellom ham og hans kone og tanker de har.
Julius Cæsar selv ses ikke så ofte, og mordet finner sted før halve handlingen er vist. Skuespillet viser sammensvergelsen og mordet. Han opptrer senere som et spøkelse etter døden. Siden beskrives krigen Marcus Antonius og Octavianus førte mot morderne. Skuespillet viser så hvordan morderne taper og begår selvmord. Til tross for dramaets tittel opptrer Cæsar i live i kun tre scener. Marcus Brutus snakker mer enn fire ganger så mange, og det sentrale psykologiske drama fokuserer på Brutus’ strid mellom de motstridende krav mellom ære, patriotisme og vennskap.
Skuespillet ble publisert i 1623. Sannsynligvis ble det skrevet tidligere, omkring 1599.
Pingshan (Yibin)

Pingshan (kinesisk: 屏山县; pinyin: Píngshān Xiàn) er et fylke i byprefekturet Yibin i provinsen Sichuan i Folkerepublikken Kina. I 1999 var dets folketall på 256 469 innbyggere.
Sandnessjøen lufthavn, Stokka

Historikk

Den første flyruten langs vestkysten av Norge startet 7. juni 1935 av Det Norske Luftfartsselskap (DNL) med sjøfly med tre ukentlige avganger og stoppested bland annet i Sandnessjøen. Alle fly opphørte i 1940 men etter krigen startet DNL kystruten med samme utstyr. Widerøe overtok senere de lokale kystruterne.
Siden sjøflyene kun kunne drives i dagslys og i godt vær, ble det prøvet et nytt konsept med regionale kortbaneflyplasser i 1968, bland annet i Sandnessjøen. 1. juli 1968 startet Widerøe Helgeland-ruten mellom Trondheim og Bodø med stopover i Namsos, Brønnøysund, Sandnessjøen og Mo i Rana, fløyet med Twin Otters.
27 juni 2011 startet Widerøe ruten Oslo-Sandnessjøen. For å skape bedre forutsetninger for Oslo-ruten og muliggjøre fremtidlige flytyper ble rullebanen forlenget i 2014.

Rullebanen

Ved rullebanen på Stokka kan det foretas landing i to retninger. Ved RWY02 landes det fra sør-sørvest mot nord-nordøst, mens det ved RWY20 landes fra nord-nordøst mot sør-sørvest. Tallene i RWY02 og RWY20 er tall som angir banens magnetiske retning på et 360-graders kompass avrundet til nærmeste 10 hele grader. Rullebanen har en lengde på 1409 meter og er 30 meter bred. Høsten 2006 ble nye sikkerhetssoner rundt rullebanen ferdig.

Forlengelse av rullebanen

Det har lenge vært arbeidet med å forlenge rullebanen til 1 199 meter i nord-nordøstlig retning. Grunnarbeidet ble gjort allerede i 2007 da kommunen investerte rundt 5 millioner for å planere haugen mot vest. Masseuttaket ble lagt som fundament for den forlengede rullebanen, men etter at denne jobben var fullført ble det stopp i arbeidet.
Fredag, 14. februar 2014 kunngjorde Avinor kontraktene i prosjektet som hadde et budsjett på ca. 40 millioner kroner. Anleggsarbeidet ble utført av PK Strøm AS fra Rognan, elektro-arbeidet ble utført av danske Intertech med base i Århus mens bygglederkontrakten gikk til ByggTech AS i Brønnøysund.
Arbeidet med forlengelsen startet 1. april samme år.
Lufthavnen var stengt for trafikk mellom klokken 07:00 og 16:00 fra 17. juni til 11. juli på grunn av asfalteringsarbeid på den nye delen av rullebanen. Grunnet mye fint vær ble asfalteringen unnagjort tidligere enn planlagt og torsdag, 26. juni fikk flyselskapene beskjed om at rullebanen kunne tas i bruk igjen til alle døgnets tider, men grunnet flymangel og allerede planlagte ruter ble normal trafikk ikke gjenopptatt før 11. juli.
Torsdag, 18. september 2014 åpnet rullebanen med en kunngjort banelengde på 1 199 meter. Widerøe-kaptein Thomas Ihlemann foretok den første landingen.

Transport og parkering

Flyplassen betjenes av flybuss og taxi. Selskapet HTS (Helgeland Transport Service) drifter flybussen, og den kjører til og fra samtlige flyavganger. Man kan også benytte egen bil eller leiebil. Leiebilfirmaene Hertz, AVIS, Europcar og Budget er tilknyttet flyplassen. Mot parkeringsavgift tilbyr Stokka lufthavn parkering ved terminalen. Det er 11 km med bil til Sandnessjøen.
Pseudopostega

Utseende

Små (vingespenn 8 – 12 mm for de artene som forekommer i Norden), slanke, snøhvite møll, forvingene med brunlige tverrbånd eller flekker. Antennene er trådformede, noe kortere enn forvingen. Det innerste antenneleddet er kraftig utvidet og danner et "øyelokk" over fasettøyet.

Levevis

Artene finnes i åpne områder, larvene utvikler seg trolig inne i stengelen på ulike urter.

Utbredelse

Slekten er utbredt i Palearktis, Afrika, India og Nord- og Sør-Amerika.
Barticaria

Utseende

Middelsstore, nokså brede, halvblanke, svarte trebladbiller med metallisk glans. Antennene er nokså korte, omtrent så lange som hodets bredde, ganske smale ved roten, utvidet utover. Hodet er stort og bredt, tydelig bredere enn pronotum, dette er nærmest klokkeformet, betydelig bredere enn langt, med litt utstående bakhjørner. Dekkvingene er litt avsmalnende bakover. Beina er ganske korte og kraftige.

Levevis

Trebladbillene er planteetere.

Utbredelse

Arten er kjent fra Brasil og Guyana.
Río Fuerte (Sinaloa)

Río Fuerte er ei elv i delstaten Sinaloa i det vestlige Mexico. Den dannes av de seks elvene som har skapt canyonene i Barranca del Cobre, og renner ut ved byen Los Mochis i Californiabukta.
Øverst i elva er den utbygd med Huites-demningen, også kjent som Luis Donaldo Colosio (422 MW). Lengre nede er den utbygd med Miguel Hidalgo-demningen, og sørvest for denne, i ei sideelv, ligger Josefa Ortiz de Dominguez-demningen. Langs elva er det et rikt, irrigert jordbruk.
Filterpapir

Filterpapir er en halvgjennomtrengbar papirbarriere som blir plassert i en væske- eller luftstrøm for å fjerne partikler.

Egenskaper

Filterpapir blir lagd med forskjellige porøsiteter og grader avhengig av applikasjon. Viktige parametere er porøsitet, partikkelretensjon, gjennomstrømningshastighet, styrke, kompatibilitet, effektivitet og kapasitet.
Filtreringen kan skje med to forskjellige mekanismer: volumfiltrering hvor partiklene samles opp i papiret eller overflatefiltrering hvor partiklene samles på papiroverflaten.

Fremstilling

Råvarene er forskjellige typer papirmasse avhengig av filterkvaliteten. Massen kan komme fra løvtrær, bartrær, plantefiber, eller syntetiske fiber. Normalt lages filterpapir på små papirmaskiner. For laboratoriefilter kan papirmaskinen være så liten som 50 cm i papirbredde. Papiret blir ofte kreppet for å gi mer porøsitet. Filterpapiret kan også behandles med reagenser eller impregneres for å få de rette egenskapene.

Drivstoffilter

Papirfiltere blir anvendt i drivstoffiltere. Vanligst i dieselmotorer. Papiret er et kreppet papir med kontrollert porøsitet. Filterpapiret blir plassert i holdere. Vanligvis anvendes blandinger av løv- og bartrefiber. Basepapiret har vekt på 50 - 80 g/m².

Luftfilter

Filterpapir til luftfiltre er normalt plassert i kassetter eller bokser og krever at papiret er stivt nok til at kassetten ikke kollapser. Papiret må være porøst nok til å ikke hindre luftstrømmen nevneverdig. Vanligvis er papirvekten 100 - 200 g/m² og det anvendes ekstra lange papirfiber. Filterpapir til luftfiltre impregneres for hindre at de ikke ødelegges av fuktighet i luften. Noen kvaliteter blir også lagd for å kunne renses og dermed forlenge levetiden tl filteret.

Kaffefilter

Kaffefilter av papir blir lagd av ca. 100 g/m² kreppet papir. Råvare for filtrene er grove langfibre, normalt fra hurtigvoksende trær. Både blekede og ublekede kvaliteter blir produsert.
Et vanlig kaffefilter veier omtrent 2 gram

Laboratoriefilter

Papir til laboratoriefilter lages etter spesifikasjoner til anvendelsen. Råvarene kan være syrevasket papirmasser, karbonfiber, glassfiber, og lignende. Sluttbehandling og pakking er oftest de mest krevende operasjonene i produksjon av filterpapir til laboratoriebruk.
I laboratorier anvendes filterpapir sammen med en filter-, hirsch- eller büchnertrakt. Askefritt filterpapir anvendes mest til gravimetriske metoder i kvantitative kjemiske analyser. Basepapiret har vekt på ca. 80 g/m².
Filterpapiret kan også impregners med forskjellige reagenser for anvendelser i diverse tester, slik som pH-papir, graviditetstester eller diabetestester.

Oljefilter

Smøreoljer til motorer blir normalt utført med volumfiltrering. Filterpapiret blir impregnert for å tåle høye temperaturer.

Teposer

Teposer lages av abacáfiber som er en veldig tynn og langfibret hamp. Papiret blir ofte tilsatt en mindre andel syntetiske fiber. Teposer er svært porøse og tynne og har stor våtstyrke. Papirvekten er 12 - 20 g/cm².
Lillian Müller

Biografi

Müller vokste opp på Fevik, og fra hun var 11 til 15 år bodde hun på Soltun barnehjem. Som 18-åring deltok hun i Miss Norway. Hun kom på andreplass, og dette gjentok seg også i Miss International. Hun gikk i to år på Kvitsund Gymnas i Kviteseid, og på Hornnes Landsgymnas. Hun reiste til London hvor hun gikk på London Academy of Modelling. Hun var avbildet som pin-up i flere britiske aviser, og var side tre-pike i The Sun 30. januar 1974. Hun oppnådde sitt store gjennombrudd etter at hun ble oppdaget av Suze Randall, som fotograferte henne naken for Playboy. Müller opptrådte i magasinet som Playmate Of The Month i august 1975 og ble senere Playmate Of The Year i 1976. Hun er den mest fotograferte Playboy-modell gjennom tidene, og har vært på forsiden hele ni ganger, inkludert den norske utgaven i januar 1999.
Müller blir av og til kreditert som: Inga Anderssen, Lillian Mueller, Yulis Revel, Yuliis Ruval eller Yullis Ruval. Hun har medvirket i et 30-talls filmer og TV-programmer. Hun spilte kjemilæreren i Van Halens musikkvideo til sangen «Hot for Teacher». Hun spilte også dama til Rod Stewart i musikkvideoen til kjempehiten «Da Ya Think I'm Sexy?» fra 1979, som toppet hitlistene i både Storbritannia og USA. Hun har vært gjest på The Tonight Show, Good Morning America, Inside Edition og på E!.
Hun har etterhvert gått inn i den alternative helsebransjen, og har utgitt en helserelatert bok, i tillegg til sin selvbiografi. Hun holder foredrag  og stiller opp som betalt promotor for flere forskjellige virksomheter innen helsekost. Hun har uttalt at hun er svært skeptisk til myndighetenes helseråd, blant annet er hun motstander av vaksiner og bruk av mikrobølgeovn.
Vararepresentant

Vararepresentant (ofte i kortform: vara) er en person som erstatter et fast medlem av en forsamling eller styre dersom et fast medlem har fravær. En personlig vararepresentant møter bare for et bestemt medlem.
Vararepresentantene velges normalt gjennom det samme valg som de faste medlemmene.

Stortinget

Til stortingsvalg er det den som følger etter den sist innvalgte på partilisten som møter som vararepresentant dersom en av representantene har fravær. Innvalgte stortingsrepresentanter som er statsråd i regjeringen blir erstattet av en fast møtende vararepresentant.
Vararepresentanter til Stortinget ble på 1800-tallet kalt suppleanter.
Strand (Rogaland)

Sport

Det finnes fire idrettslag i Strand kommune. Disse er Staal Jørpeland og Krokhøl Knights som hører til på Jørpeland, Midtbygden Idrettslag (MIL) som hører til på Tau og Fiskå Idrettsforening (FIF) som trener på Fiskå. Jørpeland tilbyr også svømmetrening, og kommunen har egen karateklubb, blant andre aktiviteter.
Det er også en 2,3 kilometer lang lysløype i Dalen ved Liarvatnet, som brukes flittig både på sommer- og vinterstid. Norsk Folkehjelps lokallag preparerer her skispor dersom det kommer nok snø.

Skoler

Det er skoler flere plasser i kommunen. Både Jørpeland og Tau har egne barneskoler og ungdomsskoler, og på Fiskå ligger Nordre Strand oppvekstsenter. I tillegg kommer den videregående skolen på Tau, Strand videregående skole, som kom i gang høsten 1969.

Kulturskolen

Kulturskolen i Strand har undervisning både på Jørpeland, Tau og Fiskå. Her tilbys blant annet opplæring på piano, slagverk, gitar, sang, strykeinstrument, dans og teater. Verdt å nevne, er at tidligere Melodi Grand Prix-finalist Silje Vige er en av lærerne.

Tusenårssted

Kommunens tusenårssted er en park som ligger på Jørpeland, i Grahamshagen. Parken er knyttet sammen med en ny strandpromenade.

Lokale attraksjoner

Innerst i Vågen på Jørpeland ligger Jørpelands Brug, et bygg fra 1883. Opprinnelig huset bygningen en møbel- og trevarefabrikk. I dag fungerer stedet som "de frivillige organisasjoners hus". Strand- og Jørpeland Speidergruppe, Strand Revylag og Strand Toraderlag har tilholdsted her i dag. Stedet har også eget galleri: Galleri Skjæveland drevet av Stian Heimlund Skjæveland. På Tau finnes Mølleparken, en nydelig park med tilhørende bygg for konserter, loppemarked osv.
Det apostoliske vikariat i nord

Det apostoliske vikariat i nord (latin Apostolicus Vicariatus Missionum Septentrionalium) var fra 1667 til 1868 den romersk-katolske kirkens forvaltningsstruktur som omfattet Norden og Nord-Tyskland. Disse områdene var blitt protestantiske under reformasjonen. Etter hvert som den katolske kirken gjenvant noe fotfeste i det nordlige Europa, ble vikariatet mellom 1743 og 1868 delt opp i separate strukturer for de enkelte land.
Gjennom reformasjonen ble hele det nordlige Europa protestantisk. De tidligere romersk-katolske bispedømmene ble enten opphevet eller fortsatte med protestantiske biskoper. Dette berørte kirkeprovinsene Bremen (fire bispedømmer i Tyskland), Lund (åtte bispedømmer i Danmark, Sverige og Tyskland), Magdeburg (seks bispedømmer i Tyskland og Polen), Nidaros (ni bispedømmer i Norge, på Færøyene, Island og Grønland) og Uppsala (sju bispedømmer i Sverige og Finland) samt deler av kirkeprovinsen Mainz (to av tolv bispedømmer) og to eksempte bispedømmer (Cammin og Meißen). Området hadde først status som misjonsmark og ble omtalt som de nordiske misjoner. Det geistlige ansvaret var delt mellom nuntiusene i Brussel (for Danmark og Norge), Köln (for det meste av Nord-Tyskland) og Warszawa (for Sverige og Mecklenburg).
Området ble opphøyet til apostolisk vikariat i 1667. Den apostoliske vikaren hadde sitt sete i Hannover og var direkte underordnet den pavelige nuntius i Köln. Ofte var vikaren samtidig biskop av Osnabrück, Paderborn og/eller Hildesheim. På 1600-tallet fantes det ytterst få katolske menigheter som ble tolerert av de protestantiske makthaverne (f.eks. i Altona). Innen begynnelsen av 1700-tallet hadde antallet katolikker i vikariatet økt til om lag 2000.
Benny Andersson

Hep Stars

Benny Andersson opptrådte først som popstjerne i The Hep Stars fra Stockholm. Gruppa hadde sitt store gjennombrudd våren 1965 med bl.a. «Cadillac» og «Farmer John». Benny spilte orgel og piano og komponerte flere av bandets største hits: «Sunny girl», «Wedding» (sammen med vokalisten Svenne Hedlund), «Consolation» (alle i 1966) og «It's nice to be back» (som var B-siden på Malaika i 1967). 
Det originale Hep Stars ble splittet tidlig på høsten 1969. Mens de andre bandmedlemmene flere ganger har pustet liv i bandet igjen (i perioden 1973 til ut på 1980-tallet riktignok under navnet Gummibandet), ønsket naturlig nok ikke Benny Andersson, med verdenssuksessen han oppnådde med ABBA og som komponist av musikaler, å delta i noen av disse gjenopplivingsforsøkene. Til 50-årsjubileet i 2014 var Svenne Hedlund eneste originalmedlem, da de også utga CD-en «The Hep Stars 50th Anniversary 1964-2014» med nyinnspillinger av låter fra bandets repertoar på 1960-tallet.

Pre-ABBA

Benny Andersson innledet et komponistsamarbeid med Björn Ulvaeus, fra Hootenanny Singers, allerede med noen hitlåter for The Hep Stars. I 1970 gikk de to sammen om å utgi LP-en «Lycka»- Fra dette albumet ble singelen «Hej gamle man!» en populær og ofte spilt låt på P3. I 1971 begynte de å opptre med vokalistene Agnetha Fältskog og Anni-Frid Lyngstad under navnet Agnetha, Anni-Frid, Björn & Benny, og det var under dette navnet deres første singel, «People need love», ble utgitt i 1972. Senere samme år oppsto navnet ABBA av initialene i fornavnene.

ABBA

ABBA fikk sitt gjennombrudd da de i 1974 vant Melodi Grand Prix med låten «Waterloo».
Etter ABBA fortsatte samarbeidet med Björn Ulvaeus, blant annet med musikalene Chess og Kristina från Duvemåla. I 2001 startet Andersson sitt eget orkester, Benny Anderssons Orkester, som besto av 16 musikervenner. De har utgitt tre album; i 2001, 2004 og 2009.
Andersson var gift med ABBA-medlemmet Anni-Frid Lyngstad fra 1978 til 1981.
Liangxiang

Liangxiang (forenklet kinesisk: 良乡地区; pinyin: Liángxiāng Dìqū) er et subdistrikt i bydistriktet Fangshan øst i Beijing, ca 25 km sørvest for byens sentrum. Befolkningen er sammensatt av ca 80.000 beboere med lokalt bostedsregistrering, og av 32 tusen øvrige bofaste. I tillegg er det en svært stor studentbefolkning, på rundt 100.000, knyttet til fire Beijing-universiteter som har åpnet sidecampuser her. 
Subdistriktet dekker 69,2 kvadratkilometer og er dermed et av de største i Fangshan.

Historie

Liangxiang fylke ble opprettet under Qin-dynastiet. Her var et viktig marked - selve navnet vitner om det, ettersom det kommer fra uttrykket '人物俱良', = folk og gods samles i Liang. Området er flatt og fruktbart jordbruksland.
I 1958 ble Liangxiang fylke (良乡县) slått sammen med Fangshan fylke. I 2002 kom en ny sammenslåing med Guandao (官道镇). Liangxiang ble Fangshans politiske, administrative, kulturelle og økonomiske sentrum.
Ski-VM 2011

Langrenn

12 av 12 øvelser

Skihopp

5 av 5 øvelser

Kombinert

4 av 4 øvelser

Norges tropp

Se også: Norge under verdensmesterskapet på ski, nordiske grener
Gösta Ekman d.y.

Karriere

Ekman begynte sin karriere som regiassistent for sin far Hasse Ekman i midten av 1950-årene. Han var også regiassistent for Ingmar Bergman i en kort periode. Han ønsket egentlig å bli skuespiller, og etter hvert fikk han arbeide foran kameraet.
I 1963 begynte hans mangeårige samarbeid med Hans Alfredson og Tage Danielsson i revyen «Konstgjorda Pompe» på Gröna Lund. Det var gjennom «Hasseåtage»s revyer Ekman ble kjent for allmennheten. Allerede i 1964 fikk han vise sitt unike talent som «snublekunstner», i revyen Gula Hund. Mer akrobatikk og snubling ble det i Herr Gunnar Papphammar i begynnelsen av 1980-årene.
Gösta Ekman har ikke bare utfoldet seg som komiker, han har også gjort seriøse roller både på film og scene. I 1960- og 1970-årene var han ansatt ved Stockholms Stadsteater.
For mange er Gösta Ekman d.y. mest kjent som Charles-Ingvar "Sickan" Jönsson i de første fem filmene om Jönssonligan.
Han debuterte selv som filmregissør med Morrhår och ärtor i 1985. I 1990-årene medvirket han i mange av ektefellen Marie-Louise Ekmans produksjoner, og spilte rollen som politimannen Martin Beck i en rekke svensk/tyske filmproduksjoner.
I forbindelse med premieren på filmen Asta Nilssons sällskap (2005), erklærte Gösta Ekman at han hadde gjort sin siste rolle, og at han trakk seg tilbake fra sin lange skuespillerkarriere. Asta Nilssons sällskap er innspilt før filmen Skenbart, men hadde première etter den.
Etter at han avsluttet sin karrière som skuespiller, hadde han et års professorat ved Teaterhögskolan i Stockholm og regisserte flere stykker på Dramaten.

Kuriositet

Gösta Ekman har en veldig liten rolle i Lasse Åbergs filmkomedie Sällskapsresan, der han spiller en vaskekone som raskt går inn og ut gjennom et hotellrom.
Ingeborg Møller

Antroposofi

Møller og filosofen Richard Eriksen som sørget for å få Rudolf Steiner for første gang til Norge 1908. Ingeborg Møller var på den tiden usikker på sin løpebane som forfatter, men Steiner oppmuntret henne: ”Søk i Deres eget folks dybder, så vil De nok finne de rette kildene". Under Steiners norgesbesøk i 1910 gjorde Ingeborg Møller ham oppmerksom på Draumkvedet, og hun oversatte det for ham ord for ord. Han mente det uten tvil gikk tilbake til en virkelig innvielse og kom senere tilbake til det i flere foredrag, noe som bidro til å gjøre diktverket kjent i Mellom-Europa. Hun ble gift Lindholm og var mor til tre sønner, blant dem Dan Lindholm, en kjent norsk antroposof.
Hemnesberget

Kultur

Det arrangeres hver sommer to festivaler på Hemnesberget; Hemnes Båt- og Fjordfestival, som er et samarbeid mellom Hemnes Dykkeklubb og Hemnes Båt & Sportsfiskeforening og Hemnes Jazz & Bluesfestival som har vært arrangert på Hemnesberget hvert år siden 1996. Hemnesberget har et aktivt idrettslag som omfatter blant annet fotball og håndball. Egen kunstgressbane ble offisielt åpnet i 2012.

Kommunikasjon

Det finnes radio- og TV-sender på Vettahaugen (693 m) på Hemneshalvøya.
Før byggingen av Nordlandsbanen var Hemnesberget et viktig fergested og knutepunkt for mye av trafikken gjennom Nordland. Hemnesberget ble tidligere regnet som handels- og kultursentrum på Helgeland, noe som kanskje gjenspeiler seg best i størrelsen på Hemnes kirke, også kalt Helgelandsdomen. Tilknytning til E6 ved Rv. 808 (14 km). Denne ble opprustet over nasjonal transportplan og ble gjenåpnet våren 2007. Korteste vei Mo i Rana-Sandnessjøen gikk via ferga Hemnesberget-Leirvika, som nå er fjernet. 
Nordlands Avis startet på Hemnesberget i 1893 og har stort sett kommet ut to ganger pr. uke til den ble innstilt i 1978. Digitaliseringen av avisen er et samarbeid mellom Hemnes kommune og Nasjonalbiblioteket. Avisen inngår idag i Hemnes Museums samlinger. I denne tiden har avisen hatt tre forskjellige titler: Nordlands Avis (1893–1905), Ranens Tidende (1904–1914) og Nordlands Avis (1915–1978).

Området rundt

Sundsbukta naturreservat ligger sør for Hemnesberget. Naturreservatet har et areal på 151 dekar, hvorav 136 dekar sjøareal. Området er vernet for å ivareta Nordlands kanskje mest interessante brakkvannsforstrand, og en av de mest verdifulle enkeltlokaliteter i fjordområdene sør for Saltfjellet.
Monti (Roma)

Monti er en bydel (rione) i Roma. Ordet er flertallsforma av «fjell» på italiensk. Navnet kommer fra de høydene som tidligere utgjorde bydelen – Esquilinhøyden, Viminalhøyden, Celiohøyden og deler av Quirinalhøyden. I dag er Esquilino, Castro Pretorio og Celio skilt ut som egne bydeler, men Monti har beholdt sitt gamle navn.
I antikkens Roma var Monti en tett befolka del av byen; her lå de såkalte suburra – berykta fattigkvarterer og bordeller. Men også Forum Romanum tilhørte Monti. Etter Romerrikets fall forfalt de gamle akveduktene, og det ble vanskelig å skaffe drikkevann til de høyereliggende delene av byen. Folk flytta ned på elvesletta der de kunne hente vann fra Tiberen, og Monti ble i løpet av middelalderen omgjort til jordbruksland med vingårder og hagebruk. Befolkninga (monticiani) utvikla en sterk lokal identitet med en egen dialekt.
Etter Italias samling – og særlig under det fascistiske styret fra 1924 – gjennomgikk Monti en total forandring. Mye av den gamle bebyggelsen ble sanert for å gi plass til brede, rette gater, og Forum Romanum ble i økende grad gravd ut.
Zygiella atrica

Utseende

Zygiella atrica er en ganske kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Forkroppen er bred, med fine, nedliggende hår. Bakkroppen hos hunnen er stor og kuleformet. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.